Gr. 7 op skoolterrein met mes doodgesteekArgieffoto: Miguel Roberts/The Brownsville Herald via AP Die polisie in die Oos-Kaap het die voorval waarin ŉ 15-jarige leerder glo ŉ 16-jarige klasmaat met ŉ mes doodgesteek het, ten sterkste veroordeel. Na bewering het die twee seuns, albei gr. 7-leerders aan die Mpekweni Primary School op die dorp Peddie, halfpad tussen Grahamstad en King William’s Town, Vrydag omstreeks 09:00 op die skoolterrein gespeel. Kol. Sibongile Soci, Oos-Kaapse polisiewoordvoerder, sê die verdagte het ŉ mes by hom gehad. “Terwyl hulle gespeel het, het die verdagte die oorledene na bewering in die bolyf gesteek.” Hy is dadelik vir mediese behandeling na ŉ nabygeleë kliniek gebring, waar hy by sy aankoms dood verklaar is. Soci sê die omstandighede wat aanleiding gegee het tot die moord op die leerder sal deel van hul ondersoek uitmaak. “Die 15-jarige is in hegtenis geneem.” Genl.maj. André Swart, waarnemende provinsiale polisiekommissaris, het die “sinnelose” moord op die seun veroordeel. “Polisielede sal hul gereelde besoeke aan en lukrake soektogte by skole ingevolge ŉ ooreenkoms met die Oos-Kaapse onderwysdepartement opskerp.” Mlungisi Mvoko, Oos-Kaapse LUR vir onderwys, het sy meegevoel aan die oorledene se naasbestaandes betuig. “Ek hoop die Here sal hulle in dié moeilike tyd vertroos,” het hy gesê. ŉ Woordvoerder van die provinsiale onderwysdepartement, Mali Mtima, sê hulle het berading vir die skool se personeel en al die leerders gereël, berig African News Agency. Volgens hom was dit die skool se atletiekdag. Na bewering het die 15-jarige die mes geneem en vir die 16-jarige gewys hoe om dit te gebruik. “Hulle het gespeel toe hy hom per ongeluk steek.”